Stanovisko Ministerstva financií Slovenskej republiky

k návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 105/2004 Z. z. o spotrebnej dani z liehu a o zmene a doplnení zákona č. 467/ 2002 Z. z. o výrobe a uvádzaní liehu na trh v znení zákona č. 211/2003 Z. z. a o zmene a doplnení ďalších zákonov

Skupina poslancov Národnej rady Slovenskej republiky predkladá návrh zákona, ktorým sa mení a dopĺňa zákon č. 105/2004 Z. z. o spotrebnej dani z liehu a o zmene a doplnení zákona č. 467/2002 Z. z. o výrobe a uvádzaní liehu na trh v znení zákona č. 211/2003 Z. z. a o zmene a doplnení ďalších zákonov.

V predloženom materiále sa navrhuje najmä

1.	v zákone č. 105/2004 Z. z. o spotrebnej dani z liehu a o zmene a doplnení zákona č. 467/2002 Z. z. o výrobe a uvádzaní liehu na trh v znení zákona č. 211/2003 Z. z.

a)	zjednodušiť oznamovacie povinnosti, ktorých cieľom je detailne zabezpečiť   sprehľadnenie materiálových tokov pri pohybe liehu od jeho výroby, dovozu a distribúcie až po jeho konečnú spotrebu,
b)	zjednodušiť oznamovacie povinnosti pre prevádzkovateľov liehovarníckych závodov na pestovateľské pálenie ovocia.

Novela zákona je odôvodnená potrebou zjednodušiť vysokú administratívu náročnosť 
platného znenia zákona pre právnické osoby a fyzické osoby, ktoré v rámci podnikania nakupujú spotrebiteľské balenie liehu a predávajú ho na konečnú spotrebu anonymnému spotrebiteľovi (občanovi) v tzv. veľkoobchode a maloobchode, alebo na priamu spotrebu na mieste (reštauračné zariadenia, hotely, pohostinstvá a pod.). Zároveň sa navrhuje zjednodušiť oznamovacie povinnosti pre prevádzkovateľov liehovarníckych závodov na pestovateľské pálenie ovocia.

1.	v zákone č. 105/2004 Z. z. o spotrebnej dani z liehu a o zmene a doplnení zákona č. 467/2002 Z. z. o výrobe a uvádzaní liehu na trh v znení zákona č. 211/2003 Z. z., zákona č. 104/2004 Z. z. o spotrebnej dani z vína, zákona č. 107/2004 Z. z. o spotrebnej dani z piva a zákona č. 106/2004 Z. z. o spotrebnej dani z tabakových výrobkov

a)	rozšíriť predaj predmetov spotrebnej dane ( liehoviny, destiláty, víno tiché, víno šumivé, medziprodukty, pivo a cigarety ) v tranzitných priestoroch medzinárodných letísk fyzickým osobám, ktorých bezprostredné cieľové letisko je v inom členskom štáte za cenu s daňou,
b)	upraviť ustanovenia týkajúce sa oprávnených príjemcov tak, aby títo mohli označovať spotrebiteľské balenie liehu a cigariet v sklade pred ich vyskladnením.

Novely zákonov sú odôvodnené umožnením predaja tovarov podliehajúcich spotrebným daniam v tranzitných priestoroch letísk fyzickým osobám, ktorých bezprostredné cieľové letisko je v inom členskom štáte za cenu s daňou, nakoľko platné znenie zákona v súčasnosti umožňuje len predaj tovarov podliehajúcich spotrebným daniam oslobodený od dane fyzickým osobám, ktoré bezprostredne opustia územie únie.
Stanovisko Ministerstva financií Slovenskej republiky

K predloženému návrhu noviel zákonov ministerstvo financií z vecného hľadiska nemá pripomienky.
Do predloženého poslaneckého návrhu zákona je však potrebné doplniť niektoré ustanovenia, ktoré nadväzujú na navrhované vecné úpravy a bez ich doplnenia by sa nedosiahol požadovaný zámer.
Ďalej je potrebné opraviť chyby a urobiť niektoré legislatívno-technické úpravy. Navrhované úpravy sú uvedené v prílohe.